THLANPIAL 


Mizorama Kristianna lo luh hma a kan 
pi leh pute khan thih hnu thlarau khawvel kha 
rin dan mumal tak an nei a. Mitthi khua leh 
Pialral te an ti a. Thih hnuah Thlarau chu 
chutah chuan a kal niin an ngai a ni. 

Mitthi thlarau chu a Ludip atanga 
chhuakin, Tungchaw a zawh a, Khanchhukah a 
phei zel a, Liangah kal zelin Kawmchar lam 
atangin Ditipah a chhuak a, tichuan Rihdil 
panin a kal ta thin niin an ngai. Mitthi thlaraute 
hian Rih dil an panna kawngah hian THLANPIAL 
an paltlang thin niin an ngai a. Thlanpial, 
Thlanpial kawt, Thlanpial puk ti tein an sawi thin. 



THLANPIAL chu awih pang, lungpui kara kalkhan awm a ni ber a. Hmar lam hawia kalin ding 
lam chu Lung bang, puk ang lek lek a ni a. Mitthi an awmin chulai Lung bangah chuan thai rin a lo 
awm thar ziah thin a. Mitthi thlarau thai ran niin an ngai a, Hmeichhe thlarauin a Thir khai a a thai 
niin an ngai deuh ber. 


Thenkhat chuan, tun thlengin a la rang thar zel thin niin an sawi a. Mahse, thai ranna hi a 
tarn tawh em avang leh helai tlawh tuten an thar belh ve ni a ngaih theih a tarn a, tun thlenga 
mitthi an awm a thai ran thar a awm leh awm loh chu finfiah mai a har deuh. 


Mitthi thlarau chu kal zelin tlang pakhat mihring, nungdama la awmte fiah taka an Ian 
theihna hmun an thleng a, chu chu Hringlang tlang an ti a. Lungleng a tap zawih zawih chungin an 
rawn thlir let thin a ni. Chu tlangah chuan tui fim tak a awm a, an tap nasa, dangro tuihal chuan 
chu tui chu an in a, an lunglenna chu a reh ta vek mai thin a, a hmingah pawh Lungloh Tui an ti a. 

Tin, chulai velah chuan Pangpar mawi tak a lo vul chuk mai a, chu pangpar chu a thliah a an 
tawn chuan minung ram lam an hawi kir thei ta lo a, a pangpar hmingah Hawilopar an vuah a ni. 

Tichuan kal zelin Pawla kawt Zingvanzawl an tih mai chu an thleng a. Hei hi Mitthi khua leh 
Pialral kawtchhuah a ni. Pawla chu Sairawkherh nen chulaiah chuan a lo awm thin a, mitthi khua 
leh Pialral a kal tur, chulai rawn paltlangtute chu a lo sai thin a ni awm e. 

THLANPIAL lam kha chhunzawm leh lawk ila. Thlanpial hi, tuna Mizoram hmar lam, Tuivai 
lui leh Tuivawl luiin a kar cheh, Manipur ramri hrul a awm a ni a. Thlanpial hi Vanbawng ram, tuna 




N.Khawlek khaw ram chhunga awm a ni a. British hunlai khan, Khandaih lal Vanphunga lal ram a 
ni. 


Thlanpial awmna N.Khawlek ah hian 1901 khan Hrangchhunga a lal a, mahse an insawn 
kual thin a. Bawrhsap Hazlett khan Khandaih lal Vanphunga Sailo chu a tlawh a. A tira Kristian 
dodaltu Vanphunga chuan, rin loh deuhin a lo dawngsawng tha viau mai a. Lawmthu sawi nan 
Bawrhsap chuan Vanphunga chu Khandaih atanga THLANPIAL ram thleng hian a pe ta a. 

Vanphunga sailo chuan kum 1910-ah Vanbawngah Bawk a khawh a, kum 1911-ah a kai a. A 
fapa Liankiauva chu lal ah a thut tir zui a. Kum 1926 ah Bawrhsap Parry-a thupek angin Vanbawng 
atangin N.Khawlekah an insuan a, mahse a tarn zawk chu Vanbawngah an let leh a, tun thlengin 
N.Khawlek leh Vanbawng ah hian an awm zui ta a ni. 

Vanbawng ram Vawkte lungkawnah hian Vanphunga Lungdawh a awm a, chu Lungdawh ah 
chuan tihian a inziak- 


Vanbawng ram hi a za in Hezlett 
Bawrhsapina ka thlahte thleng a 
Rochun turin min pe 

Phun ni 
22 March 1917 

Vanphunga 


Thlanpial hmun hi Mitthi thlarau ten an tlawh ngei tih an rinna tizualtu thawnthu pakhat, N 
Khawlek pa, pa fel tak Pu Valtea sawi dan hi kan zep tel leh lawk- 

Tumkhat chu Pasaltha Tlangchhunga, Suangpuilawn lam mi chu Rungdil kam velah a 
ramvak a. Tuivawl dung chu a zawh thla zel a. Thlanpial ram khamah lawn chhovin, Thlanpial kawt 
a thlen chuan khua a thim ta si a, chutah chuan a riak ta a. Zanah chuan mihring thawm a hre ta a, 
a'n ngaithla chiang a, a nupui tawng ni ngeiin a hria a, a lo chang ta a. Tumah a hmu thei lo a, 
mahse a nupuiin tawng bawrh bawrh paha a zawn a lo thlen chuan a kuah ta thut a, a chelh ta tlat 
a. 


A nupui chuan, "E khai, min thlah rawh, mitthi leh minungte chu awm kawp thei kan ni 
tawh hlei nem. Naupang lah engmah ka hrilh si lo a, kan Bellam chhunga Sarep ka dahte kha 
naupang ka hrilh bawk si lo" a ti a. A pasal Tlangchhunga chuan a thlah ta a. A ngaih tha lo chu, 
khua a var ve leh a haw ta vang vang a. In a thlen chuan, a nupui chu a lo thi tak tak a. A nupui sawi 
ang khan an rappuichungsang a Bellam chhungah te chuan Sarep chu a lo awm tak tak bawk a. 



Chuta tang chuan, upa in Mitthi thlarau ten Thlanpial kawng an zawh a an paltlang ngei tih 
an sawi chu tak takah an ngaih leh zual phah a ni tiin Thlanpial kan tlawh ni 22.06.2017 khan min 
hrilh a ni. A thawnthu hi Mitthi thlarauin Rihdil an paltlang ngei tihfiahna thawnthu an sawi thin, 
Pasaltha pakhat Rihdil vela ramvak, a nupui thlarauvin Rihdil lam pana mitthi khaw kawng a zawh 
lai a lo man chanchin nen a inang hie a. Thil thuhmun, sawi dan dang hret pawh a ni mai thei. 


Engpawhnise, pi leh pute khan mitthi thlarau chu Rih dil kaltlang angin an ngai vek a. Mitthi 
khua leh Pialral thlen hma hian engemaw ti chhung chu minung zinga la awm angin an ngai a. Pawi 
ho chuan Zinghmuh a kal hmasa ang ten an ngai a, Hmar chuan THLANPIAL hi kal tlang niin an ngai 
bawk a ni awm e. 



Buata Bawihtlung 
25.06.2017 Sunday 







